題東甌王友直尚友堂
作者：魏了翁
朝代：宋

paragraphs: 士恨生世晚，不爲三代民。
誰知伊傅至孔孟，亦學古道嗤時人。
豈惟三代時，堯舜萬古師。
猶云若稽古，不知古爲誰。
氣數有詘信，義理無終窮。
雖居堯舜地，常有一簣功。
嗟哉秦漢後，去聖益以久。
縱有間代英，僅爲時儒首。
况於隨世就功名，甚者諧俗攫寵榮。
此於聖門直蛙蠛，已謂斯世無與朋。
多知正多懼，不知轉矜負。
亦云知矣恐未然，須驗此心之權度。
有師舜文學周孔，有擬管樂明申韓。
亦有是商鞅，亦有趨異端。
若言氣合即爲善，是中更要分明看。